**ELŐTERJESZTÉS**

**Körmend város Önkormányzata Képviselő-testülete 2016. október 27-i ülésére**

**Tárgy**: Batthyany-Strattmann László Ösztöndíjról szóló rendelet módosítása

Tisztelt Képviselő-testület!

A Batthyany-Strattmann László Ösztöndíjat 16 éve alapította az Önkormányzat. Büszkének kell lennünk arra, hogy az eltelt 16 évben tehetséges és szorgalmas diákokat tudott támogatni a város felsőfokú tanulmányaik elvégzése során. A támogatásnál rotációval élünk azért, hogy minél több jól teljesítő diák részesülhessen az ösztöndíjban.

Az eltelt 16 évben azonban megváltozott a felsőoktatás rendszere, alap –és mesterképzések indultak el, emiatt felül kell vizsgálni a rendeletet. A felülvizsgálat célja az, hogy minél több diáknak teremtsünk lehetőséget az ösztöndíjra, ne korlátozzuk azt le pl. csak az alapképzésre, hiszen a képzési rendszer átalakulása miatt a szűkítés adott esetben több diák méltánytalan kizárását is jelentené az ösztöndíjból.

Megállapítható továbbá az, hogy az elmúlt években olyan pályázók is szociális alapon nyújtották be pályázatukat –vélhetően az e címen kiosztható több ösztöndíj miatt -, akik esetében vitatható a szociális rászorultság. Így volt olyan pályázó, akiknél az egy főre eső jövedelem a 90.000 vagy a 108.000 Ft-ot is meghaladta, mégis szociális alapon került a pályázata benyújtásra. Hogy ezt a jövőben szabályozni lehessen, ezért indokolt immáron pontos értékhez kötni a szociális rászorultság fogalmát, elkerülve a fenti eseteket. Mivel azonban az ily módon történő keretek megállapítása nem alkalmas egyéni élethelyzetek figyelembe vételére, ezért indokolt a méltányosság lehetőségének megteremtése is a Bizottság részére a szociális alapon történő pályázatok elbírálásánál.

Kérem a Testületet, hogy támogassa a rendelet módosítását.

Körmend, 2016. október 19.

**Bebes István**

**polgármester**

**Körmend város Önkormányzata Képviselő-testülete …/2016. (…/…) önkormányzati rendelete a „Boldog Batthyány-Strattmann László ösztöndíj” alapításáról szóló 22/2003. (VI. 01.) önkormányzati rendelet módosításáról**

Körmend város Önkormányzata Képviselő-testülete az Alaptörvény 32. cikk (1) bekezdés a) pontjában kapott felhatalmazás alapján az alábbiakat rendeli el:

1.§ Körmend város Önkormányzata Képviselő-testületének a „Boldog Batthyány-Strattmann László ösztöndíj” alapításáról szóló 22/2003. (VI. 01.) önkormányzati rendeletének (továbbiakban rendelet) 1.§-a kiegészül az alábbi 1/A.§-al:

„1/A.§ A rendelet alkalmazásában

1. *család* alatt A szociális igazgatásról és szociális ellátásokról szóló 1993. évi III. törvény (továbbiakban Szt) 4.§ (1) bekezdés c) pontjában,
2. *jövedelem* alatt az Szt. 4.§ (1) bekezdés a) pontjában meghatározottakat kell érteni.

2.§ A rendelet 3.§ (2) bekezdés a) pontja helyébe az alábbi rendelkezés lép:

/ Pályázatot nyújthat be az a személy, aki:/

1. „a Felsőoktatásról szóló 1993. évi LXXX. törvényben meghatározott képzési időn belül állami felsőoktatási intézményben, ***illetve az illetékes Minisztérium és az intézmények közötti megállapodás alapján nem állami felsőoktatási intézményben***folyó nappali tagozatos, államilag finanszírozott, első, teljes idejű (nappali munkarend), alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben vagy osztatlan képzésben vesz részt”

3.§ A rendelet 7.§ -a helyébe a következő rendelkezés lép:

„(1) A rendelet alkalmazása során az ösztöndíjra szociálisan rászorultnak kell tekinteni azt a személyt, akinek a családjában az egy főre eső havi jövedelem nem haladja meg az öregségi nyugdíj mindenkori legkisebb összegének 200%-át, tartósan beteg vagy fogyatékos gyermeket nevelő családok esetében a 300%-át.

(2) A Bizottság kivételesen ösztöndíj támogatásban részesítheti az (1) bekezdésben meghatározott feltételeknek meg nem felelő pályázót, amennyiben a pályázó javára a méltányosság gyakorlása indokolt, feltéve, hogy a pályázó személyében teljesülnek a 3.§ (2) bekezdésében előírt feltételek. A Bizottság e döntése a szociális rászorultság alapján megítélhető ösztöndíj támogatások számát csökkenti.

(3) Azon pályázatokat, amelyek elbírálását kizárólag tanulmányi eredmények alapján kérik, az alábbi szempontok szerint kell rangsorolni:

* pályázat benyújtását megelőző tanulmányi félévben elért tanulmányi (számtani) átlageredmény,
* pályázat benyújtását megelőző tanulmányi félévet megelőző tanulmányi félévben elért tanulmányi (számtani) átlageredmény,
* tudományos diákköri tevékenység,
* szakmai publicisztikai tevékenység,
* Körmend érdekében, javára kifejtett szakmai tevékenység.

4.§ A rendelet 2016. december 1-én lép hatályba.

Körmend, 2016. november 24.

Bebes István sk. Dr. Stepics Anita sk.

polgármester jegyző

Kihirdetve: 2016………………..hónap ………..napján

Dr. Stepics Anita

jegyző